PMIndiaData/PMIndiaSum huggingface dataset:
மருந்து பொருட்கள் ஒழுங்குமுறை தொடர்பாக இந்தியா, இங்கிலாந்துக்கு இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்தியாவின் மத்திய மருந்து தரக் கட்டுப்பாட்டு நிறுவனம் மற்றும் இங்கிலாந்தின் மருந்து மற்றும் சுகாதார பொருட்களுக்கான ஒழுங்குமுறை முகமை ஆகியவற்றுக்கு இடையே மருந்து பொருட்கள் ஒழுங்குமுறை தொடர்பான புரிந்துணர்வு ஒப்பந்தத்திற்கு ஒப்புதல் அளிக்கப்பட்டது. இரு நாடுகளுக்கும் உள்ள சர்வதேச பொறுப்புகளின் அடிப்படையில் மருந்துப் பொருட்களின் ஒழுங்குமுறை தொடர்பான வலுவான தகவல்களை மத்திய மருந்து தரக் கட்டுப்பாட்டு நிறுவனம் மற்றும் இங்கிலாந்தின் மருந்து மற்றும் சுகாதார பொருட்களுக்கான ஒழுங்குமுறை முகமை ஆகியவை பரிமாறிக்கொள்ளவும் இது சம்பந்தமான திட்ட அறிக்கையை தயாரிக்கவும் இந்த புரிந்துணர்வு ஒப்பந்தம் உதவியாக இருக்கும். இரு நாடுகளின் ஒழுங்குமுறை ஆணையங்கள் இடையே கீழ்க்கண்ட முக்கிய துறைகளில் ஒத்துழைப்பு ஏற்பட்டுள்ளது அ) அதிக பாதுகாப்பு தேவைப்படும் மருந்தாக்கியல் கண்காணிப்பு உள்ளிட்ட துறைகளில் பாதுகாப்பு குறித்த தகவல்களை பரிமாறிக் கொள்ளுதல். மருந்துகள் மற்றும் மருத்துவ உபகரணங்களின் பாதுகாப்பு அம்சங்களும் இதில் அடங்கும். ஆ) இந்தியா மற்றும் இங்கிலாந்து நாடுகள் சார்பாக நடத்தப்படும் அறிவியல் மற்றும் செய்முறை மாநாடு, கருத்தரங்கம் மற்றும் மன்றங்களில் பங்கேற்பது இ) நல்ல ஆய்வக நடைமுறைகள், நல்ல மருத்துவ நடைமுறைகள், நல்ல உற்பத்தி நடைமுறைகள், நல்ல விநியோக நடைமுறைகள் மற்றும் நல்ல மருந்தாக்கியல் கண்காணிப்பு நடைமுறைகள் குறித்து ஒத்துழைப்பும், தகவல் பரிமாற்றமும் ஈ) பரஸ்பர ஒப்புதல் வழங்கப்பட்ட பகுதிகளில் திறன் மேம்பாடு உ) ஒரு நாட்டின் ஒழுங்குமுறை திட்ட அறிக்கை, தேவைகள் மற்றும் வழிமுறைகளுக்கு மற்றொரு நாடு ஊக்கம் அளிப்பது; இரு நாடுகளின் எதிர்கால ஒழுங்குமுறை நடவடிக்கைகளை மேலும் வலுப்படுத்துவது ஊ) மருந்துகள் மற்றும் மருத்துவ உபகரணங்கள் குறித்த சட்டம் மற்றும் ஒழுங்குமுறைகள் குறித்த தகவல்களைப் பரிமாறிக் கொள்ளுதல் எ) உரிமம் பெறாத ஏற்றுமதி மற்றும் இறக்குமதியை கட்டுப்படுத்துவது தொடர்பான தகவல் பரிமாற்றம் ஏ) சர்வதேச மன்றங்களில் இருநாடுகளின் ஒருங்கிணைப்பு இரு நாடுகளின் ஒழுங்குமுறை அம்சங்களை புரிந்துகொள்ள வழிவகுப்பதுடன், மருந்துப் பொருட்களின் ஒழுங்குமுறைத் துறையில் இந்தியாவும் இங்கிலாந்தும் கூடுதல் ஒத்துழைப்பை அளிக்கவும், சர்வதேச மன்றங்களில் சிறந்த ஒருங்கிணைப்பை வழங்கவும் இந்த புரிந்துணர்வு ஒப்பந்தம் உதவியாக இருக்கும். —–
சர்தார் பட்டேலின் நினைவுநாளையொட்டி பிரதமர் அவருக்கு மரியாதை செலுத்தியுள்ளார்

பிரதமர் திரு நரேந்திர மோடி, சர்தார் பட்டேலின் நினைவு நாளில் அவருக்கு மரியாதை செலுத்தி, இந்தியாவுக்கு அவர் ஆற்றிய பங்களிப்பை நினைவுகூர்ந்தார். இது குறித்து பிரதமர் வெளியிட்டுள்ள ட்விட்டர் பதிவில்; "சர்தார் பட்டேலின் நினைவு நாளில் நான் அவருக்கு மரியாதை செலுத்துகிறேன், மேலும் இந்தியாவிற்கு அவர் செய்த தன்னிகரற்ற பங்களிப்பை நினைவு கூர்கிறேன், குறிப்பாக நம் நாட்டை ஒருங்கிணைத்ததிலும் அனைத்துப்பிரிவு வளர்ச்சிக்கு அவர் அளித்த உத்வேகத்தையும் நினைவு கூர்கிறேன்” என்று குறிப்பிட்டுள்ளார்.
மாற்று மருத்துவத் துறையில் ஒத்துழைப்பு தொடர்பாக இந்திய ஜெர்மனி நாடுகளிடையே கூட்டு உடன்படிக்கை

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை இந்தியா மற்றும் ஜெர்மனி நாடுகளிடையே மாற்று மருத்துவம் தொடர்பான கூட்டுப் பிரகடனத்துக்கு ஒப்புதல் அளித்தது. இந்த கூட்டு பிரகடனத்தின் மூலமாக இரு நாடுகளிடையே பாரம்பரியம் மற்றும் மாற்று மருத்துவத் துறைகளில் ஒத்துழைப்பு நல்கப்படும். கூட்டு ஆராய்ச்சி, பயிற்சி, மற்றும் மாற்று மருத்துவத் துறையில் திறன் வளர்ச்சி, ஆயுஷ் துறையில் வேலை வாய்ப்பை பெருக்குதல் ஆகியவற்றுக்கு இந்த கூட்டுப் பிரகடனம் உதவும். இதன் காரணமாக கூடுதல் செலவினம் ஏதும் கிடையாது. கூட்டு ஆராய்ச்சி, பயிற்சிப் பட்டறைகள், மாநாடுகள், போன்றவற்றை நடத்துவதற்கு ஏற்படும் செலவினம் ஆயுஷ் துறைக்கு தற்போது ஒதுக்கப்பட்டுள்ள நிதியிலிருந்து மேற்கொள்ளப்படும். பின்னணி : உலக சுகாதாரத்தில் குறிப்பிடத்தக்க பங்கு வகிக்கும் அளவுக்கு இந்தியாவின் பாரம்பரிய மருத்துவம் நன்கு வளர்ந்துள்ளது. ஜெர்மனி நாட்டுக்கு இந்தியாவின் பாரம்பரிய மருத்துவத்தில் பெரும் ஆர்வம் உள்ளது. இந்தியாவின் பாரம்பரிய மருத்துவ முறைகளை உலகெங்கும் பரவச் செய்யும் ஆயுஷ் அமைச்சகத்தின் முயற்சிகளின் ஒரு பகுதியாக அந்த அமைச்சகம் சீனா, மலேசியா, ட்ரிடாட் மற்றும் டொபாகோ, ஹங்கேரி, வங்காளதேசம், நேபாளம், மொரீஷியஸ், மங்கோலியா மற்றும் மியான்மர் நாடுகளோடு புரிந்துணர்வு ஒப்பந்தம் கையெழுத்திட்டுள்ளது. பெர்லினில் உள்ள இந்திய தூதரகத்தின் துணையோடு ஜெர்மனியில் ஆயுர்வேத மருத்துவ முறைகளை வளர்க்க அமைச்சகம் பல முயற்சிகளை எடுத்துள்ளது. இந்த முயற்சிகளின் ஒரு பகுதியாக மூட்டு வலி தொடர்பாக மத்திய ஆயுர்வேத ஆராய்ச்சி கவுன்சில் மற்றும் பெர்லினின் சாரைட் பல்கலைக்கழகம், ஆகியவை இணைந்து ஒரு ஆராய்ச்சித் திட்டத்தை செயல்படுத்தி வருகிறது. இந்த ஆராய்ச்சிகளின் முடிவு நம்பிக்கை அளிக்கக் கூடியதாக உள்ளது. பல நோயாளிகளிடம் நல்ல முன்னேற்றம் ஏற்பட்டுள்ளது. இந்த ஆராய்ச்சி முடிவுகள் விரைவில் வெளியிடப்பட உள்ளன. ஆயுஷ் துறைக்கான இணை அமைச்சர் (தனிப் பொறுப்பு) திரு ஸ்ரீபத் யெஸ்ஸோ நாயக் அவர்கள் தலைமையிலான குழு 15-19, அக்டோபர் 2016ல் ஜெர்மனி சென்று, ஐரோப்பிய ஆயுர்வேத மாநாட்டில் கலந்து கொண்டு, ஜெர்மன் அதிகாரிகளாடு பேச்சுவார்த்தை நடத்தியது. இந்த மாநாட்டுக்கு ஆயுஷ் அமைச்சகம் முழு ஆதரவு அளித்தது. இந்த மாநாட்டில் கலந்து கொண்டபோது, ஜெர்மனியின் நாடாளுமன்ற செயலர் இங்கிரிட் ஃபிஷ்பாக் அவர்களோடு மத்திய அமைச்சர் பேச்சுவார்த்தை நடத்தினார். அந்த பேச்சுவார்த்தையில் ஆயுஷ் மற்றும் இயற்கை மருத்துவம் தொடர்பாக கூட்டு பிரகடனம் வெளியிடுவது என்று முடிவெடுக்கப்பட்டது. இந்த கூட்டுப் பிரகடனம் இந்தியா மற்றும் ஜெர்மனி இடையே ஒத்துழைப்பை மேம்படுத்தும்.
தேசிய விளையாட்டுகள் தினத்தையொட்டி, விளையாட்டு ஆளுமைகளுக்கு வாழ்த்து தெரிவித்துள்ள பிரதமர் மேஜர் தியான்சந்த் பிறந்தநாளில் அவருக்கு புகழாரம் சூட்டியுள்ளார்

தேசிய விளையாட்டுகள் தினத்தையொட்டி, விளையாட்டு ஆளுமைகளுக்கு பிரதமர் திரு நரேந்திர மோடி வாழ்த்து தெரிவித்துள்ளார். இந்திய ஹாக்கி விளையாட்டு ஆளுமையான மேஜர் தியான்சந்த் பிறந்தநாளில் அவருக்கு பிரதமர் புகழாரமும் சூட்டியுள்ளார். ட்விட்டர் செய்தியில் பிரதமர் கூறியிருப்பதாவது; “தேசிய விளையாட்டுகள் தின வாழ்த்துக்கள் மேஜர் தியான்சந்த் அவர்களின் பிறந்தநாளில் அவருக்கு புகழாரம். சமீப ஆண்டுகள் விளையாட்டுகளுக்கு மகத்தானவையாக உள்ளன. இந்த நிலைமை தொடரட்டும். இந்தியா முழுவதும் விளையாட்டுக்கள் செல்வாக்கு பெறட்டும்.”
இந்தியாவுக்கும் பூட்டானுக்கும் இடையே அடிப்படை வசதி பொறியியல் துறையில் திறன் உருவாக்கம், தரம் உருவாக்கம் மற்றும் இருதரப்பு பரிவர்த்தனையில் தொழில் நுட்ப ஒத்துழைப்புக்கான புரிந்துணர்வு ஒப்பந்தம்

இந்தியாவுக்கும் பூட்டானுக்கும் இடையே அடிப்படை வசதி பொறியியல் துறையில் திறன் உருவாக்கம், தரம் உருவாக்கம் மற்றும் இருதரப்பு பரிவர்த்தனையில் தொழில் நுட்ப ஒத்துழைப்புக்கான புரிந்துணர்வு ஒப்பந்தத்தில் கையெழுத்திடுவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்பதல் வழங்கியுள்ளது. இந்தியாவும் பூட்டானும் ஒன்றுடன் ஒன்று நீண்டகாலமாக தூதரக, பொருளாதார, பண்பாட்டு உறவுகளைக் கொண்டுள்ளன. இந்த பரஸ்பர உறவுகளை 2007 பிப்ரவரி மாதம் புதுதில்லியில் கையெழுத்தான இந்தியா-பூட்டான் நட்புறவு ஒப்பந்தம் வலுப்படுத்துகிறது. பிரதமர் திரு நரேந்திர மோடி 2014 ஜூன் மாதம் பூட்டானில் அரசுமுறைப் பயணம் மேற்கொண்டார். இந்தப் பயணம் இருநாடுகளுக்கும் இடையிலான முறையான உயர்நிலை பரிவர்த்தனைப் பாரம்பரியத்தை உறுதிப்படுத்தியது. இந்தியப் பிரதமரின் பயணத்தின் போது இரு நாடுகளும் தங்களது தேசிய ஆர்வமுள்ள துறைகளில் நெருங்கி ஒருங்கிணைந்து ஒத்துழைக்க ஒப்புக் கொண்டன. இந்தியா-பூட்டான் நட்புறவு ஒப்பந்தத்தின் பிரிவு 2, 7 மற்றும் 8 – ன் படி இந்த புரிந்துணர்வு ஒப்பந்தம் செய்து கொள்ளப்பட்டது. இந்தப்புரிந்துணர்வு ஒப்பந்தம் கல்வி, அறிவியல் மற்றும் தொழில்நுட்ப ஆராய்ச்சி மற்றும் சுற்றுச்சூழல் பாதுகாப்புக்கு ஒரு அமைப்பை வழங்குகிறது. 2003 ஆகஸ்டு மாதம் உருவாக்கப்பட்ட இந்தியா-பூட்டான் நிறுவனத்தின் நோக்கங்களில் இடம் பெற்றுள்ள விஷயங்கள் சார்ந்ததாகும் இது. இருநாடுகளுக்கும் இடையே ஏற்கனவே நீர் மின்சக்தி துறையில் ஒத்துழைப்பு நிலவுகிறது. இது பரஸ்பர ஒத்துழைப்புக்கு ஒரு சரிபார்ப்பு உதாரணமாகவே விளங்குகிறது. இந்த புரிந்துணர்வு ஒப்பந்தத்தின் மூலம் மத்தியப் பொதுப்பணித்துறை குன்றுப் பகுதிகள் சாலை அமைப்பு அனுபவத்தை பெறும். இந்த அனுபவம் ஜம்மு காஷ்மீர், இமாசலப் பிரதேசம், உத்தராகண்ட் மற்றும் பல்வேறு வடகிழக்கு மண்டல மாநிலங்களுக்கு மிகுந்த முக்கியத்துவம் வாய்ந்ததாகும். மேலும் மத்தியப் பொதுப்பணித்துறை பூட்டானில் சாலை அமைப்பு திட்டப் பணிகளை பெறும் என்று எதிர்பார்க்கப்படுகிறது.
ஊரக வளர்ச்சி துறை தொடர்பாக ஆப்பிரிக்க ஆசிய ஊரக வளர்ச்சி அமைப்புடனான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

ஊரக வளர்ச்சித் துறையில் திறன் மேம்பாட்டு திட்டங்களுக்கான இந்தியா மற்றும் ஆப்பிரிக்க ஆசிய ஊரக வளர்ச்சி அமைப்பு (AARDO) ஆகியவற்றுக்கு இடையே புரிந்துணர்வு ஒப்பந்தம் கையெழுத்திடுவதற்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் வழங்கியது. 2015­2017 ஆகிய மூன்று ஆண்டுகளுக்கான இந்த புரிந்துணர்வு ஒப்பந்தம் AARDO உறுப்பு நாடுகளின் திறன் மேம்பாட்டு திட்டங்களுக்காக கையெழுத்திடப்பட்டுள்ளது. இந்தியாவில் உள்ள பல்வேறு மீட்சிறப்பு நிறுவனங்களில் ஒவ்வொரு ஆண்டும் இத்தகைய பயிற்சிகள் அமைத்து வழங்கப்படும். ஊரக வளர்ச்சி மற்றும் பஞ்சாயத்து ராஜ் தேசிய நிறுவனம், வேளாண் ஆராய்ச்சிக்கான இந்திய சபையின் கீழ் வரும் நிறுவனங்கள், இந்திய நிர்வாகவியல் நிறுவனங்கள் போன்றவை இந்த பயிற்சியை வழங்கும். இத்தகைய ஒவ்வொரு பயிற்சியும் இரண்டு அல்லது மூன்று வாரங்களுக்கு வழங்கப்படும். ஊரக மேம்பாடு மற்றும் பஞ்சாயத்து ராஜ் தேசிய நிறுவனம் வழங்கும் ஊரக மேம்பாட்டு நிர்வாக பட்டமேற்படிப்பு வகுப்பு ஓராண்டு காலத்திற்கு நடத்தப்படும். பின்னணி­ புதுதில்லியில் தலைமை இடத்தைப் பெற்றுள்ள AARDO ஒரு சுயேச்சையான நிறுவனமாகும். அரசுகளுக்கு இடையேயான இந்த அமைப்பு 1962­ல் நிறுவப்பட்டது. ஆப்பிரிக்க ஆசிய மண்டலத்தில் ஒத்துழைப்பை மேம்படுத்துவதை இந்த நிறுவனம் நோக்கமாகக் கொண்டது. தாகம், பசி, எழுத்தறிவின்மை, நோய், ஏழ்மை ஆகியவற்றை இந்த மண்டலத்திலிருந்து அகற்றுவதை நோக்கி நிறுவனம் உழைக்கும். இந்தியா இந்த நிறுவனத்தின் அமைப்பு உறுப்பினர்களில் ஒருவர். இந்தியா உறுப்பினர் பங்களிப்பாக அமெரிக்க டாலர் 1,41,100 வழங்கி மிகப்பெரிய நிதி வழங்கும் நாடாக உள்ளது. இதுதவிர, இந்தியா 70 முற்றிலும் உதவித்தொகை வழங்கும் பயிற்சிக்ளையும் வழங்குகிறது. இந்த அமைப்புக்கு இந்திய தொழில்நுட்ப பொருளாதார கூட்டுறவு திட்டத்தின் கீழ், மனிதவள மேம்பாட்டு பயிற்சிகளுக்கு இந்த உதவித் தொகைகள் வழங்கப்படுகின்றன, தில்லியில் AARDO அமைப்புக்கு செயலகம் அமைக்க கட்டடம் ஒன்றையும் இந்தியா வழங்கியுள்ளது. இந்த கட்டடத்தை பராமரிப்பதற்காக குறிப்பிடத்தக்க அளவு நிதியுதவியையும் இந்தியா வழங்கிவருகிறது. AARDO அமைப்பு தற்போது ஆப்பிரிக்க ஆசிய மண்டலத்தைச் சேர்ந்த 31 நாடுகளை உறுப்பினர்களாகப் பெற்றுள்ளது. 2009 முதல் இந்தியா AARDO­க்கு கூடுதல் நிதியாக அமெரிக்க டாலர் 6,20,30 தொகையை 3 ஆண்டுகளுக்கு ஒருமுறை வழங்கிவருகிறது. உறுப்புநாடுகளின் நன்மைக்காக திறன் மேம்பாட்டு பயிற்சித் திட்டங்களை AARDO அதிக அளவிலும் சிறப்பாகவும் நடத்த இந்த உதவி வழங்கப்படுகிறது.
இந்திய அரசுக்கும் ஐரோப்பிய யூனியனுக்கும் இடையே விஞ்ஞான தொழில்நுட்ப ஒத்துழைப்பு ஒப்பந்தத்தைப் புதுப்பித்தல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்திய அரசுக்கும் ஐரோப்பிய யூனியனுக்கும் இடையே விஞ்ஞான தொழில்நுட்ப ஒத்துழைப்பு ஒப்பந்தத்தைப் புதுப்பித்தல் குறித்து எடுத்துரைக்கப்பட்டது. இந்த புதுப்பிப்பு 2015 மே 17 முதல் 2020 ஆண்டு வரையிலான ஐந்தாண்டு காலத்திற்கானது. ஆராய்ச்சி மற்றும் புதுமை படைத்தலை சமூக பொருளாதார மேம்பாட்டிற்கு உத்வேகம் அளிக்கும் கருவிகளாக பயன்படுத்துவதில் பகிர்ந்துக் கொள்ளப்பட்ட உறுதிபாட்டை இது மீண்டும் வலியுறுத்துகிறது. இந்தியாவிற்கும் ஐரோப்பிய யூனியன் உறுப்பினர் நாடுகளுக்கும் இடையே பொது அக்கறையுள்ள விஞ்ஞான தொழில்நுட்பத் துறைகளில் ஆராய்ச்சி மற்றும் மேம்பாட்டுச் செயல்பாடுகளுக்கான ஒத்துழைப்பை வலுப்படுத்துவது இந்த உடன்பாட்டின் நோக்கமாகும். சமத்துவம், ஒருவருக்கொருவர் மதிப்பளித்தல், நிதி உள்ளிட்ட ஆதாரங்களை இணைந்து முதலீடு செய்வது ஆகியவற்றின் அடிப்படையில் இந்த உடன்பாடு செயல்படும். இந்த ஒத்துழைப்புச் செயல்பாடுகளில் கூட்டு ஆராய்ச்சி மற்றும் மேம்பாட்டு திட்டங்கள், விஞ்ஞானிகள் மற்றும் நிபுணர்கள் பரிவர்த்தனை, உயர் ஆராய்ச்சி வசதிகளைப் பகிர்ந்துக் கொள்ளுதல், கூட்டுக் கருத்தரங்குகள் கருத்துக் கோவைகள் பயிலரங்குகள் நடத்துதல், அறிவியல் தொழில்நுட்பம் புதுமைப் படைப்புக் கொள்கை சார்ந்த தகவல்களை பகிர்ந்துக் கொள்ளுதல், ஆராய்ச்சி மற்றும் மேம்பாட்டுத் திட்டங்கள் ஆகியன அடங்கும். மத்திய அரசின் விஞ்ஞானத் தொழில்நுட்பத் துறையும் ஐரோப்பிய ஆணையத்தின் பொது ஆராய்ச்சி புதுமைப் படைப்பு இயக்ககமும் இந்த ஒத்துழைப்பு நடவடிக்கைகளை செயல்படுத்தும் முகமைகளாக இருந்து விஞ்ஞான தொழில்நுட்பத்திற்கான கூட்டு நெறிப்படுத்தும் குழு கூட்டங்கள் மூலமாக உடன்பாட்டு அமலாக்கத்தை மேற்பார்வையிடும். பின்னணி:
முன்னாள் பிரதமர் டாக்டர் மன்மோகன் சிங்கிற்கு பிரதமர் பிறந்தநாள் வாழ்த்து தெரிவித்தார்

பிரதமர் திரு. நரேந்திர மோடி முன்னாள் பிரதமர் டாக்டர் மன்மோகன் சிங் அவர்களின் பிறந்தநாளை ஒட்டி அவருக்கு தனது வாழ்த்துகளைத் தெரிவித்தார். “முன்னாள் பிரதமர் டாக்டர் மன்மோகன் சிங் அவர்களுக்கு கனிவான பிறந்த நாள் வாழ்த்துகள். நல்ல உடல் நலத்துடன் நீண்ட நாள் வாழ வாழ்த்துகிறேன்” என பிரதமர் தனது வாழ்த்துச் செய்தியில் தெரிவித்தார்.
பிலாஸ்பூரில் புதிய எய்ம்ஸ் மருத்துவமனை அமைக்க மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்களின் தலைமையின் கீழ் நடைபெற்ற மத்திய அமைச்சரவை கூட்டம், பிரதமர் ஸ்வாஸ்த்ய சுரக்ஷா திட்டத்தின் கீழ் (பி.எம்.எஸ்.எஸ்.ஒய்.) (இமாச்சல பிரதேசம்), பிலாஸ்பூரில் புதிய எய்ம்ஸ் மருத்துவமனை அமைத்திட தனது ஒப்புதலை வழங்கியது. இத்திட்டத்திற்கான செலவு ரூ.1351 கோடியாகும். சிறப்பம்சங்கள் : கட்டப்படுவதற்கு முந்தைய கட்டமாக 12 மாதங்களாகவும், கட்டுமான கட்டமான 30 மாதங்களாகவும் மற்றும் நிலைபெறச் செய்தல்/துவக்குதல் கட்டமான 6 மாதங்களாகவும் கொண்டு, 48 மாதங்களுக்கு முன்பாக புதிய எய்ம்ஸ் மருத்துவமனை கட்டி முடிக்கப்படும். இந்நிறுவனம், 750 படுக்கை வசதிகள் மற்றும் அவசர சிகிச்சை வசதிகளை கொண்ட மருத்துவமனையை கொண்டிருக்கும். ஆண்டுதோறும் 100 எம்.பி.பி.எஸ். மாணவர்களை சேர்த்துக் கொள்ளும் வசதிக் கொண்ட மருத்துவக் கல்லூரியையும் இது கொண்டிருக்கும் ஆண்டுதோறும் 60 பி.எஸ்.ஸி. (செவிலியர்) மாணவர்களை சேர்த்துக் கொள்ளும் வசதிக் கொண்ட செவிலியர் கல்லூரி புதுதில்லி, எய்ம்ஸ் மருத்துவமனை போன்றே குடியிருப்பு வளாகங்கள் மற்றும் இதர வசதிகள்/சேவைகள் மருத்துவமனை, 15 அறுவை சிகிச்சை அரங்குகளுடன், 20 வல்லமை/மிக வல்லமைத் துறைகளை கொண்டிருக்கும். பாரம்பரிய மருத்துவ முறையில் சிகிச்சையளிப்பதற்காக 30 படுக்கைகள் கொண்ட ஆயூஷ் துறையை இது கொண்டிருக்கும். தாக்கம்: புதிய எய்ம்ஸ் மருத்துவமனை ஏற்படுத்துவதன் மூலம், மக்களுக்கு மிகச் சிறந்த உடல்நல கவனிப்பு வசதியை அளிப்பதுடன், தேசிய சுகாதார இயக்கம் (என்.எச்.எம்.) கீழ் இப்பிராந்தியத்தில் உருவாக்கப்பட்டுள்ள ஆரம்ப மற்றும் இரண்டாம் நிலை நிறுவனங்கள்/வசதிகளுக்கு பெருமளவில் மருத்துவர்கள் மற்றும் இதர சுகாதார பணியாளர்கள் கிடைக்க உதவுதல் ஆகிய இரு நோக்கங்கள் நிறைவேறும். பின்னணி: இத்திட்டத்தின் கீழ், புவனேஸ்வர், போபால், ராய்பூர், ஜோத்பூர், ரிஷிகேஷ் மற்றும் பாட்னாவில் எய்ம்ஸ் மருத்துவமனை ஏற்படுத்தப்பட்டுள்ளதுடன், ரே பரேலியில் எய்ம்ஸ் மருத்துவமனை ஏற்படுத்தும் பணி நடைபெற்று வருகிறது. மேலும், 2015-ம் ஆண்டில், நாக்பூர்(மகராஷ்டிரா), கல்யாணி (மேற்கு வங்காளம்) மற்றும் குண்டூரில் உள்ள மங்களகிரி (ஆந்திர பிரதேசம்) ஆகிய மூன்று இடங்களில் எய்ம்ஸ் மருத்துவமனை அமைக்கவும், 2016-ம் ஆண்டில், பாதிண்டா மற்றும் கோரக்பூர் ஆகிய இரண்டு இடங்கல் எய்ம்ஸ் மருத்துவமனை அளிக்கவும் மற்றும் காம்ரூப்பில் (அசாம்) எய்ம்ஸ் மருத்துவமனை ஏற்படுத்தவும் ஒப்புதல் அளிக்கப்பட்டுள்ளது.
2566-வது புத்த பூர்ணிமா விழாவில் பங்கேற்ற பிரதமர் நரேந்திர மோடியின் உரை

நமோ புத்யாய..! நேபாள பிரதமர் ஷேர் பகதூர் தூபா அவர்களே, மதிப்புக்குரிய திருமதி அர்சு தூபா அவர்களே, ஜி, நிகழ்ச்சிக்கு வந்துள்ள நேபாள அமைச்சர்களே, புத்த துறவிகளே, பிற நாடுகளிலிருந்து வந்துள்ள விருந்தினர்களே.. மற்றும் சகோதர சகோதரிகளே.. உங்கள் அனைவருக்கும் புத்த பூர்ணிமா வாழ்த்துகளைத் தெரிவித்துக் கொள்கிறேன். லும்பினியில் புத்தர் பிறந்த இடமான மாயாவதி கோயிலுக்கு சென்று வந்தது என் வாழ்வில் மறக்க முடியாத நாள். அங்கு சென்றபோது புத்தரின் சக்தியையும், அமைதியான உணர்வும் எனக்கு ஏற்பட்டது. 2014-ம் ஆண்டு என்னால் வழங்கப்பட்ட மகாபோதி மரம் தற்போது நன்றாக வளர்ந்திருப்பதை கண்டு நான் மகிழ்ச்சியடைகிறேன். நண்பர்களே.. நேபாளம் என்றால் உலகின் உயர்ந்த மலை சிகரங்களும், பல்வேறு சிறப்பு வாய்ந்த புண்ணிய தலங்களும், நமக்கு நினைவுக்கு வரும். நண்பர்களே.. உலகில் அசாதாரணமான சூழல்கள் நிலவினாலும் இரு நாடுகளிடையே நல்லுறவு தொடர்ந்து வருவது மிகவும் மகிழ்ச்சியளிக்கிறது. சகோதர, சகோதரிகளே.. புத்தரின் சிந்தனைகள் வெறும் தத்துவங்களை மட்டும் கொண்டதாக இல்லால், மாறாக மனித சமூகம் குறிந்து நாம் அறிந்து கொள்வதற்கான அடிப்படைகளை கொண்டதாக உள்ளது. நண்பர்களே.. குஜராத் மாநிலத்தில் நான் பிறந்த வத்நகர், பல ஆண்டுகளுக்கு முன் புத்த துறவிகள் ஏராளமானோர் தங்கியிருந்த புண்ணிய இடமாக விளங்கியது. இந்தியாவின் சாரநாத் அருகிலுள்ள காசி, புத்தகயா மற்றும் குஷிநகரும், நேபாளத்தின் லும்பினியும் இரு நாடுகளிடையேயான பரஸ்பர கலாச்சார தொடர்பை மேலு்ம் வலுப்படுத்துகின்றன. நண்பர்களே.. நேபாளம், இந்தியா இரு நாடுகளுக்கிடையோ நீண்ட காலமாக உள்ள நல்லுறவு இமயமலையை போல் பலமாக உள்ளது. நேபாளம், இந்தியா இடையே தொழில்நுட்பம், அறிவியல், கட்டமைப்பு வசதிகளை மேம்படுத்துவது உள்ளிட்ட விஷயங்களில் உள்ள நல்லுறவானது மிகவும் திருப்திகரமாக இருக்கிறது. உங்கள் அனைவருக்கும் மீண்டும் ஒருமுறை புத்த பூர்ணிமா வாழ்த்துகளைத் தெரிவித்துக் கொள்கிறேன். ——-
ரஷ்ய மாகாணங்களின் ஆளுநர்களுடன் பிரதமர் நரேந்திர மோடி கலந்துரையாடல்

ரஷ்யாவின் பல்வேறு மாகாணங்களைச் சேர்ந்த 16 ஆளுநர்களை பிரதமர் திரு. நரேந்திர மோடி இன்று சந்தித்து கலந்துரையாடினார். அப்போது, இரு நாடுகளுக்கும் இடையேயான உறவை வலுப்படுத்துவதற்கு இரு நாடுகளையும் சேர்ந்த பிராந்தியங்கள் மற்றும் மாகாணங்களுக்கு இடையே நல்லுறவு வலுப்படுவது மிகவும் முக்கியமானது என்பதே தனது விருப்பம் என்று பிரதமர் திரு. நரேந்திர மோடி வலியுறுத்தினார். குஜராத் முதலமைச்சராக இருந்தபோது, கடந்த 2001-ம் ஆண்டில் ரஷ்யாவின் அஸ்ட்ராகான் மாகாணத்துக்கு பயணம் மேற்கொண்டதை மகிழ்ச்சியுடன் அவர் நினைவுகூர்ந்தார். அப்போது, தங்களது மாகாணங்களுக்கும், இந்தியாவுக்கும் இடையே வர்த்தக வாய்ப்புகள் மற்றும் மக்களுக்கு இடையேயான தொடர்புகள் அதிகரிப்பதற்கான வாய்ப்புகள் இருப்பதை ஆளுநர்கள் எடுத்துரைத்தனர். இன்றைய கலந்துரையாடலில், அர்கான்ஜெல்ஸ், அஸ்ட்ராகான், இர்குட்ஸ்க், மாஸ்கோ, பிரிமோர்யே பகுதி, கல்மிகியா குடியரசு, டட்டர்ஸ்டான், செயின்ட் பீட்டர்ஸ்பர்க், சகாலின், ஸ்வெர்ட்லோவ்ஸ்க், டோம்ஸ்க், துலா, உல்யானோவ்ஸ்க், கபரோவ்ஸ்கி கிராய், செல்யாபின்ஸ்க் மற்றும் யரோல்வாவ்ல் பிராந்தியங்களைச் சேர்ந்த ஆளுநர்கள் கலந்துகொண்டனர்.
மத்திய அரசு ஊழியர்களுக்கு மேலும் ஒரு தவணை அக விலைப்படியை 01.07.2016 முதல் வழங்குவதற்கும் ஓய்வூதியதாரர்களுக்கு அக விலை நிவாரணம் வழங்குவதற்கும் மத்திய அமைச்சரவை ஒப்புதல்

மத்திய அரசு ஊழியர்களுக்கு 01.07.2016 முதல் மேலும் ஒரு தவணை அக விலைப்படியை வழங்குவதற்கும் ஓய்வூதியதாரர்களுக்கு அக விலை நிவாரணம் வழங்குவதற்கும் பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் வழங்கியது. இதனால் அடிப்படை ஊதியம் அல்லது ஓய்வூதியத்தில் இரண்டு சதவீதம் கூடுதலாக விலைவாசி உயர்வை ஈடுகட்டும் வகையில் வழங்கப்படும். இந்த உயர்வு ஏற்றுக் கொள்ளப்பட்ட 7 – வது மத்திய ஊதியக் குழு பரிந்துரைகள் அடிப்படையிலான முறைகளின்படி கணக்கிடப்பட்டுள்ளது. அகவிலைப்படி மற்றும் அகவிலை நிவாரணம் ஆகியவை காரணமாக மத்திய அரசுக்கு மொத்தம் ஏற்படும் கூடுதல் செலவினம் ஆண்டுக்கு ரூ. 5622.10 கோடியாகும். 2016 -17 ம் நிதி ஆண்டின் 8 மாத காலத்திற்கு அதாவது ஜுலை 2016 முதல் பிப்ரவரி 2017 வரையிலான காலத்துக்கு கூடுதல் செலவினம் ரூ. 3748.06 கோடியாகும். சுமார் 50.68 லட்சம் அரசு ஊழியர்களும் 54.24 லட்சம் ஓய்வூதியதார்ர்களும் இதனால் பயனடைவார்கள்.
இந்திய அஞ்சலக பணப்பட்டுவாடா வங்கி அமைக்கும் திட்ட மதிப்பீட்டை திருத்தியமைக்க அமைச்சரவை ஒப்புதல்

இந்திய அஞ்சல் பணப்பட்டுவாடா வங்கி அமைப்பதற்கான திட்ட மதிப்பீட்டை ரூ. 800 கோடியில் இருந்து ரூ. 1435 கோடியாக திருத்தியமைப்பதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. திருத்தியமைக்கப்பட்ட செலவு மதிப்பீடுகளில் கூடுதலாக உள்ள ரூ. 635 கோடியில் தொழில்நுட்ப செலவுகள் ரூ. 400 கோடி மற்றும் மனிதவள செலவுகள் ரூ. 235 கோடி அடங்கும். விவரங்கள்: இந்திய அஞ்சல் பணப்பட்டுவாடா வங்கிச் சேவைகள் 2018 செப்டம்பர் 1ம் தேதியில் இருந்து 650 அஞ்சலக கிளைகளிலும் 1.55 லட்சம் அலுவலக அஞ்சலகங்களிலும் 2018 டிசம்பர் முதல் கிடைக்கும். இந்த திட்டம் 3500 திறன் பெற்ற வங்கிப்பணி நிபுணர்கள் மற்றும் நாடு முழுவதும் நிதி கல்வியறிவை பரப்புவதில் ஈடுபட்டுள்ள இதர நிறுவனங்களைச் சேர்ந்தவர்களுக்கும் வேலைவாய்ப்புகளை உருவாக்கும். சாமானிய மனிதர்களுக்கு மிகவும் அணுகத்தக்க, கட்டுபடியாகக்கூடிய மற்றும் நம்பிக்கையான வங்கியை உருவாக்குவது; வங்கிச் சேவைகளை பெறாதவர்களுக்கு நிதி உள்ளடக்கத்திற்கான தடைகளை நீக்குவது; வங்கிச் சேவைகளை வீடுகளின் வாசலிலேயே அளிப்பது அதன் மூலம் செலவுகளை குறைப்பது ஆகியவை இந்த திட்டத்தின் நோக்கமாகும். இந்த திட்டம் அரசின் குறைவான ரொக்கம் என்ற தொலைநோக்கு பார்வைக்கு ஆதரவு அளிப்பதுடன் பொருளாதார வளர்ச்சி மற்றும் நிதி உள்ளடக்கத்தை மேம்படுத்தும். இந்திய அஞ்சல் பணப்பட்டுவாடா வங்கியின் தகவல் தொழில்நுட்ப கட்டமைப்பு வங்கித் தர செயல்திறன், மோசடி மற்றும் ஆபத்துகளை நீக்கும் தரங்களைக் கருத்தில் கொண்டும் பணப்பட்டுவாடா மற்றும் வங்கித்துறையின் சிறந்த நடைமுறைகளைக் கருத்தில் கொண்டும் உருவாக்கப்பட்டுள்ளது. இந்திய அஞ்சல் பணப்பட்டுவாடா வங்கி சேவைகள் இந்திய அஞ்சல் பணப்பட்டுவாடா வங்கி தனது தொழில்நுட்பம் சார்ந்த தீர்வுகள் மூலம் கட்டண/நிதி சேவைகள் அளிக்கும். இந்த சேவைகளை அஞ்சல் துறை பணியாளர்கள்/கடை நிலை முகவர்கள் அளித்து அவர்களை வெறும் தபால்களை அளிப்பவர் என்ற நிலையில் இருந்து நிதிச் சேவைகளை அளிப்பவர்களாக மாற்றும். இந்திய அஞ்சல் பணப்பட்டுவாடா வண்ட்க்கி கடை நிலை ஊழியர்களுக்கு ஊக்கத்தொகை/கமிஷனை அவர்களின் வங்கிக் கணக்கில் நேரடியாக செலுத்தி வாடிக்கையாளர்களிடையே இந்திய அஞ்சலக பணப்பட்டுவாடா வங்கியை பிரபலப்படுத்த அவர்களை ஊக்குவிக்கும். அஞ்சலக துறைக்கு கிடைக்கும் கமிஷனின் பகுதி அஞ்சலகங்களை அதிகரிக்க பயன்படுத்தப்படும்.
சுற்றுலாத்துறையில் ஒத்துழைப்பை வலுப்படுத்த இந்தியா மற்றும் கிர்கிஸ்தான் இடையே புரிந்துணர்வு ஒப்பந்தம் கையெழுத்தாவதற்கு மத்திய அமைச்சரவை ஒப்புதல்

சுற்றுலாத்துறையில் ஒத்துழைப்பை வலுப்படுத்த இந்தியக் குடியரசின் மத்திய சுற்றுலா அமைச்சகத்துக்கும் கிர்கிஸ்தான் குடியரசின் பண்பாட்டு அமைச்சகத்தின் தகவல் மற்றும் சுற்றுலாத்துறைக்கும் இடையே புரிந்துணர்வு ஒப்பந்தம் கையெழுத்தாவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்த்து. பரஸ்பர நன்மைகளை கருத்தில் கொண்டால் சுற்றுலாத்துறையில் இந்தப் புரிந்துணர்வு ஒப்பந்தம் கையெழுத்தாவதால் சம்மந்தப்பட்ட 2 தரப்பும் ஒன்று மற்றதன் நாட்டின் சுற்றுலாவை மேம்படுத்துவதற்கான ஆக்கப்பூர்வ பேச்சுவார்த்தைகளில் ஈடுபட முடியும். இதனால் இரு நாடுகளிலும் பொருளாதார மேம்பாடு ஏற்படும். கிர்கிஸ்தான் குடியரசுடன் இந்தப் புரிந்துணர்வு ஒப்பந்தம் கையெழுத்தாவதை அடுத்து இந்த முக்கியமான ஆதார சந்தையிலிருந்து வரும் சுற்றுலாப் பயணிகளின் எண்ணிக்கை அதிகரிக்கும். இந்த புரிந்துணர்வு ஒப்பந்தத்தின் முக்கிய நோக்கங்களில் சில: சுற்றுலாத்துறையின் இருதரப்பு ஒத்துழைப்பை விரிவாக்குதல் சுற்றுலாத் தொடர்பான தகவல்களை பரிவர்த்தனை செய்து கொள்ளுதல் சுற்றுலா ஆர்வம் கொண்டுள்ள ஓட்டல்கள், சுற்றுலா நடத்துபவர்கள் முதலியோரிடையே ஒத்துழைப்பை ஊக்குவித்தல் மனிதவள மேம்பாட்டில் ஒத்துழைப்புக்கான பரிவர்த்தனை திட்டங்களை உருவாக்குதல் சுற்றுலா மற்றும் விருந்தோம்பல் துறைகளில் முதலீடு செய்ய இருவழிச் சுற்றுலாவை மேம்படுத்த சுற்றுலா நடத்துபவர்கள் / ஊடகத்துறையினர்/கருத்து ஏற்படுத்துவோர் ஆகியோரின் பரிவர்த்தனைப் பயணம் சுற்றுலா மேம்பாடு, சந்தைப்படுத்துதல், இலக்குகள் மேம்பாடு மற்றும் நிர்வாகம் ஆகியதுறைகளில் அனுபவங்களை பகிர்ந்து கொள்ளுதல் ஒருநாடு மற்ற நாட்டில் நடைபெறும் சுற்றுலாக் கண்காட்சி / சந்தை ஆகியவற்றில் பங்கேற்றல் பாதுகாப்பான, கவுரவம் மிக்க நிலைத்த சுற்றுலாவை மேம்படுத்துதல். கிர்கிஸ்தான் சுதந்திர நாடுகளின் காமன்வெல்த் அமைப்பின் ஒரு பகுதியாகும். இந்நாட்டைச் சுற்றி கசகிஸ்தான், உஸ்பெக்கிஸ்தான் ஆகியன உள்ளன. இந்தியாவும் கிர்கிஸ்தானும் வலுவான ராஜீய உறவுகளையும் நீண்டகால பொருளாதார உறவுகளையும் பெற்றுள்ள நாடுகள் கடந்த 5 ஆண்டுகளில் கிர்கிஸ்தானிலிருந்து இந்தியாவுக்கு வந்த பயணிகளின் எண்ணிக்கை விவரம். 2012 2013 2014 2015 2016 1348 2103 2479 2729 2883
திருமதி.சோனியா காந்தியின் தாயார் மறைவுக்கு பிரதமர் தனது இரங்கலை தெரிவித்துள்ளார்

திருமதி.சோனியா காந்தியின் தாயார் திருமதி.பாவ்லா மைனோவின் மறைவுக்கு பிரதமர் திரு.நரேந்திர மோடி தனது ஆழ்ந்த இரங்கலை தெரிவித்துள்ளார். அவர் தனது ட்விட்டர் பதிவில் தெரிவித்திருப்பதாவது, “திருமதி.சோனியா காந்தியின் தாயார் திருமதி.பாவ்லா மைனோவின் மறைவுக்கு எனது ஆழ்ந்த இரங்கல். அவரது ஆன்மா சாந்தியடையட்டும். இந்த துயரமான நேரத்தில் எனது எண்ணம் முழுவதும் அவரது குடும்பத்துடன் உள்ளன”
மேகாலயா மாநில தினத்தையொட்டி பிரதமர் வாழ்த்து

மேகாலயா மாநில தினத்தையொட்டி, அம்மாநில மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில், “மேகாலயா மாநில மக்கள் அன்பு மற்றும் கருணைக்கு பெயர் பெற்றவர்கள். விளையாட்டு, இசை முதல் இயற்கையை பாதுகாத்தல் வரை, அவர்களிடம் இருந்து கற்றுக்கொள்ள வேண்டியது ஏராளம் உள்ளது. வரும் ஆண்டுகளில் மேகாலயாவின் வளர்ச்சிக்காக பிரார்த்திக்கிறேன்” என்று குறிப்பிட்டுள்ளார்.
கூடுதல் செயலாளர்கள் மற்றும் இணை செயலாளர்களுடன் பிரதமரின் நான்காவது கலந்துரையாடல்

பிரதமர் திரு. நரேந்திர மோடி புதன் கிழமையன்று இந்திய அரசின் 80 கூடுதல் செயலர்கள் மற்றும் இணை செயலாளர்களுடன் கலந்துரையாடினார். இந்த கலந்துரையாடல் மொத்தம் நடைபெற உள்ள ஐந்து கலந்துரையாடலில் நான்காவது ஆகும். இந்த கலந்துரையாடலின் போது, ஆளுமை, சுகாதாரப் பேணல், சுகாதாரக் கல்வி, வேளாண்மை, நீர் வளம், மின் ஆளுமை, வரி நிர்வாகம் மற்றும் ஜி.எஸ்.டி., வர்த்தகம் புரிவதை எளிமைப்படுத்துதல், குறைகள் தீர்ப்பு மற்றும் குழந்தைகள் உரிமைகள் உள்ளிட்டவைகளில் தங்களுக்கு கிடைத்த அனுபவங்களை பிரதமருடன் அதிகாரிகள் பகிர்ந்து கொண்டனர். அதிகாரிகள், ஆளுமை நடைமுறைகளை மேம்படுத்துவது தொடர்பாக பணியாற்ற வேண்டும் என்று பிரதமர் வலியுறுத்தினார். மனித நேயத்துடன் செயல்படும் குழு உணர்வை மேம்படுத்த உதவும் என்றும் அதன் மூலம் கூட்டு பலன்கள் கிடைக்கும் என்றும் பிரதமர் குறிப்பிட்டார். தற்போதைய ஆக்கபூர்வமான உலகளாவிய சூழல் இந்தியாவிற்கு ஆதரவாக இருப்பதை குறிப்பிட்ட பிரதமர், 2022 ஆம் ஆண்டு புதிய இந்தியாவை உருவாக்குவது என்ற தெளிவான குறிக்கோளுடன் அதிகாரிகள் பணியாற்ற வேண்டும் என்றும் பிரதமர் கேட்டுக்கொண்டார்.